
Voorwoord 

Bykans  40  lidmate  en  9 kinders  vier  vanjaar  die  100-jarige  bestaan  van  die  gemeente  Venters- 
kroon.  Met  die  verstedeliking  van  die  Boerevolk  het  die  getal  lidmate  oor  die  jare  al  kleiner 
geword.  Om  historiese  redes  en  op  grond  van  die  xvil  van  'n  handjievol  lidmate  wat  as 
gemeente  wou  voortbestaan,  kan  die  Kerk  hom  verheug  oor  die  rol  wat  Venterskroon  saam  met 
Witfontein  (Bronkhorstspruit)  in  die  onsuksesvolle  kerkvereniging  vir  die  voortbestaan  van  die 
Ned.  Hervormde  Kerk  beteken  het. 

Sou  die  gemeente  tans  nie  elke  Sondag  met  'n  erediens  saamkom  nie,  word  die  kerkterrein 
waarop  'n  doelmatige  kamp  ingerig  is  vir  Jeugbyeenkomste,  feitlik  elke  naweek  van  die  jaar 
baie  goed  benut. 

Kom  herleef  saam  met  ons  'n  eeu  van  groot  waarde  in  die  Kerkgeskiedenis,  die  geskiedenis 
van  Venterskroon  van  1888  tot  1988. 

J.H.  Naudé  Potchefstroom  1988 

Eeufeesviering  Sondag  21  Augustus  1988 


PROGRAM 


09h00  Nagmaalsviering 
10hl5  Dankdiens 

POUSE 


Ds.  J.A.  Smit 
Ds.  P.S.  van  Staden 


llh30  Verwelkoming 
Feesrede 
Groeteboodskappe 
Bedankings 

Oopmaak  van  hoeksteen 

Onthulling  van  Gedenk- 
plaat 


Ds.  J.H.  Naudé 
Prof.  J.P.  Oberholzer 

Ds.  J.H.  Naudé 


Ds.  J.H.  Naudé 


Aanplant  van  bome 
(geskenk  deur  die  Voortrekkers) 

VERVERSINGS 


Baie  dankie  vir  u teenwoordigheid 
Gemeente  Venterskroon 


VOORBLAD:  Die  Kerkgebou  op  Venterskroon. 


Prof.  dr.  J.P.  Oberholzer,  Voorsitter  van  die  Aigemene 
Kerkvergadering,  wat  op  Sondag  21  Augustus  1988 
die  Feesrede  lewer. 


Stigter  van  die  gemeente 
— Ds.  M.J.  Goddefroy 


J.H.  Naudé 


Die  gemeente  Venterskroon  is  in  Augustus  1888 
deur  Ds.  Marié  Joseph  Goddefroy  gestig.  Ds. 
Goddefroy  is  op  30  Maart  1848  te  Brussel  in  België 
gebore  as  jongste  van  vier  kinders  (almal  seuns). 
Hy  was  'n  vriendelike,  opregte,  toegewyde,  gul- 
hartige  en  gasvrye  mens.  Uit  sy  familiegeskiede- 
nis  blyk  dit  dat  hy  van  adellike  afkoms  was.  Al- 
hoewel  hy  vanweë  hierdie  afkoms  as  leier  erken- 
ning  verwag  het,  was  hy  tog  'n  man  wat  met  volle 
oorgawe  hom  kon  wy  aan  'n  saak  wat  hom  aange- 
gryp  het.  "As  hy  in  'n  stryd  gewikkel  was,  kon  hy 
uitmuntend  opereer.  Dan  kon  hy,  veral  as  hy  vir 
'n  skynbaar  verlore  saak  die  wapens  opgeneem 
het,  op  alle  vlakke  sterk  leiding  gee.  Sy  helder 
insig  in  'n  probleemsituasie,  sy  vermoë  om  die 
kern  van  'n  dispuut  raak  te  sien,  sy  standpunt  te 
stel  en  in  die  lig  daarvan  op  te  tree,  het  hom  as 
leiersfiguur  by  uitstek  getipeer.  Stryd  en  kontro- 
vers  was  vir  Goddefroy  nodig  om  sy  sterk  positie- 
we  eienskappe  na  vore  te  laat  kom. 

'n  Verdere  merkwaardige  karaktertrek  van 
Goddefroy  was  dat,  terwyl  hy  'n  gedugte  teen- 
staander  was  wat  met  oorgawe  die  stryd  kon  voer, 
hy  tog  nie  nadat  hy  die  oorwinning  behaal  het,  sy 
teenstaanders  verder  probeer  verneder  of  bena- 
deel  het  nie". 

Goddefroy  se  moeder  was  'n  lidmaat  van  die 
Rooms  Katolieke  Kerk.  Sy  het  egter  die  Protes- 
tantse  geloof  aangeneem  en  was  lidmaat  van  die 
Franssprekende  Waalce  Hervormde  Kerk.  Dit  het 
meegebring  dat  haar  vier  seuns  in  die  Protes- 
tantse  geloof  opgevoed  is.  Oor  hierdie  opvoeding 
in  die  Protestantse  geloof  het  Goddefroy  later 
gesê:  ". . . van  der  jeugd  af  aan  onderwezen  in  den 
heilige  Schrift!  Aan  moedersknie  lerende  opzien 
tot  den  Vader  die  in  den  hemel  is . . .". 

Marié  Goddefroy  het  sy  skoolloopbaan  in  die 
Waalce  Hervormde  Weeshuis  en  Skool  in  Graven- 
hage  gevolg.  Dié  opvoeding  in  'n  Protestantse 
skool  was  vir  hom  van  besondere  betekenis.  Die 
beheer  oor  die  weeshuis  en  skool  was  toevertrou 
aan  'n  predikant,  drie  ouderlinge,  drie  diakens  en 
drie  dames.  Streng  dissipline  is  toegepas  en  leer- 


Ds.  M.J.  Goddefroy,  stigter  van  die  Gemeente 
Venterskroon.  Ds.  Goddefroy  het  in  1887  van 
Nederland  na  die  Zuid-Afrikaansche  Republiek 
gekom. 

linge  is  swaar  gestraf  as  reëls  oortree  is.  So  by- 
voorbeeld  was  twee  leerlinge  een  Sondagaand  laat 
en  die  deur  van  die  weeshuis  reeds  gesluit.  Hulle 
moes  buite  oornag.  Hulle  straf  was  veertien  dae 
opsluiting  met  water  en  brood  as  voedsel.  Hierna 
het  hulle  vir  etlike  maande  twee  dae  per  week 
slegs  water  en  brood  gekry  om  te  eet. 

Goddefroy  het  van  sy  vyfde  tot  vyftiende  jaar 
in  hierdie  Weeshuis  en  Skool  deurgebring.  Op 

agtjarige  ouderdom  is  hy  as  leerling-onderwyser 
oor  die  junior  klas  aangestel.  Toe  hy  bevredigende 
werk  lewer,  is  sy  proeftydperk  verleng  en  is  aan 
hom  selfs  ses  gulde  per  maand  betaal.  Ook  ten 
opsigte  van  musiek  was  hy  'n  talentvolle  leerling. 

Op  veertienjarige  ouderdom  was  hy  bekwaam 
en  volwasse  genoeg  geag  om  'n  onderwyser  te 
wees.  Dit  het  vir  hom  die  deur  geopen  om  verder 
te  studeer  en  predikant  te  word.  Sy  betrokkenheid 
by  die  onderwys  het  hom  in  sy  latere  lewe  as 
predikant  intens  in  die  onderwys  laat  belangstel 
en  het  hy  baie  vir  die  onderwys  gedoen  en  bete- 
ken. 

Na  etlike  jare  as  onderwyser  het  hy  vir  sy  teo- 
logiese  studie  aan  die  Gimnasium  te  Zetten  inge- 
skryf.  Na  een  jaar  aan  die  Gimnasium  skryf  hy  vir 
sy  teologiese  studie  aan  die  Universiteit  van 
Utrecht  in. 

Een  van  sy  leermeesters,  prof.  J.J.  van  Ooster- 
zee7  het  hom  ten  doel  gestel  om  Bybels-gelowige 
predikante  op  te  lei  vir  die  kerk.  Hy  wou  dat  sy 
studente  so  aan  Christus  gebind  moes  wees  dat 
hulle  hul  amp  sou  kon  bedien  tot  bevordering  van 
die  bloei  van  die  Kerk  van  Christus.  Van  Ooster- 
zee  het  sy  studente  geleer  om  die  gesag  van  die 
Skrif  te  onderskryf  en  om  elke  dag  hul  beste  te 
gee. 

Goddefroy  het  onder  die  invloed  van  Van 
Oosterzee  die  gesag  van  die  Skrif  gehandhaaf 
teenoor  diegene  wat  dit  verwerp  het.  Danksy  die 
Skrifgebonde  opleiding,  kon  Goddefroy  goed 
rekenskap  gee  van  sy  duidelik  Bybels-geankerde 
geloof  en  teologie. 

Na  aflê  van  sy  proponentseksamen  is  Godde- 
froy  in  November  1876  toegelaat  om  te  preek.  Hy 
is  toe  beroep  na  die  Hervormde  Gemeente  Lage 
Zwaluwe.  Hy  was  agt  en  twintig  jaar  oud  en  het 
oor  'n  besondere  mate  van  lewenservaring  en  le- 
wensrypheid  beskik.  Hy  het  ongetwyfeld  'n  sterk 
persoonlikheid  gehad,  'n  figuur  wat  inderdaad 
leiding  kon  gee.  Hy  was  toegerus  met  'n  goeie 
verstand.  As  'n  saak  hom  aangegryp  het,  kon  hy 
met  'n  yster  wil  sy  doelwitte  nastrewe  en  leiding 
gee.  Hy  was  welsprekend  en  kon  sy  dienswerk  in 
die  kerk  met  onderskeiding  verrig. 

Sy  moeder  is  op  14  Augustus  1876  in  die  ou- 
derdom  van  vyf  en  sestig  jaar  oorlede.  Sy  kon  haar 
seun  nie  op  die  kansel  sien  nie. 

Desember  1876  tree  hy  in  die  huwelik  met 
Anna  Hogerzeil.  Uit  hulle  huwelik  is  agt  kinders 
gebore. 

Sedert  1877  tot  1887  was  hy  predikant  in 
Nederland.  In  die  jaar  1885  is  die  Ned.  Hervormde 
Kerk,  die  Staatskerk  van  die  Zuid-Afrikaansche 
Republiek  (Transvaal),  betrek  in  'n  kerkvereni- 


ging  met  die  Ned.  Gereformeerde  kerk.  Die  een- 
heid  op  Nasionaal-politieke  terrein  wat  met  dié 
kerkvereniging  beoog  is,  is  nie  bereik  nie.  Die 
kerkvereniging  het  misluk  en  het  aanleiding 
gegee  tot  groter  verdeeldheid  en  onenigheid. 

Die  konsulentsgemeente  van  Pretoria,  Ge- 
meente  Witfontein,  het  nie  met  die  kerkvereni- 
ging  saamgegaan  nie.  Die  gemeente  het  besluit 
om  die  Ned.  Hervormde  Kerk  te  handhaaf  en  om 
'n  predikant  te  beroep.  Baie  lidmate  uit  ander 
gemeentes  het  hulle  nie  met  die  kerkvereniging 
vereenselwig  nie  en  het  aansluiting  by  die  Wit- 
fonteiners  gesoek.  Die  konsulentsgemeente  van 
Pretoria  is  toe  die  Ned.  Hervormde  Gemeente  Pre- 
toria  genoem. 

Om  'n  predikant  te  beroep  het  ouderling  J.J. 
Joubert  geskryf  aan  die  gesant  van  die  Zuid-Afri- 
kaansche  Republiek  in  Europa,  dr.  G.  Beelaerts,  en 
hom  versoek  om  vir  die  Hervormers  in  die  Z.A. 
Republiek  'n  predikant  in  Nederland  te  vind  wat 
gewillig  sal  wees  om  hier  te  kom  werk.  Beelaerts 
het  beroepsbriewe  aangevra.  Pretoria-Middelburg 
en  Standerton  het  inmiddels  in  kombinasie  getree 
en  in  Januarie  1887  is  ses  blanko  beroepsbriewe 
na  Nederland  gestuur. 

In  'n  begeleidende  brief  is  vir  'n  predikant 
gevra  wat  "een  vast  onwrikbare  Hervormde  leraar 
(moest)  zijn  die  bekwaam  is  en  ook  gewillig  om  te 
alle  tyde  zich  tegen  onze  tegenpartij  te  kunnen 
verdedigen  en  de  eer  van  de  Hervormde  Kerk  te 
handhaven". 

Dit  het  vir  dié  kombinasie  gemeentes  gegaan 
om  die  handhawing  en  voortsetting  van  die  Kerk 
wat  deur  die  Voortrekkers  die  binneland  ingedra 
is,  wat  in  die  vestiging  van  'n  eie  onafhanklike 
staat  noord  van  die  Vaalrivier  so  'n  belangrike  en 
beslissende  plek  ingeneem  het,  en  waarin  hulle 
hulle  geestelike  tuiste  gehad  het.  Hulle  wou  die 
besondere  aard  en  karakter  van  die  Kerk  onge- 
skonde  hou. 

Ouderling  Joubert  het  in  'n  persoonlike  brief 
aan  Beelaerts  dit  duidelik  gestel  dat  die  Engelse 
invloed  op  die  Kaapse  predikante  wat  na  die  Z.A. 
Republiek  sou  kom,  teengestaan  moet  word.  'n 
Predikant  uit  Holland  sou  die  bande  met  Holland 
behou. 

Later  rig  hy  nog  'n  brief  waarin  hy  sê:  "Mocht 
toch  de  a.s.  predikant  van  de  Hervormde  Kerk 
maar  een  man  zijn  die  bij  een  vroom  gemoed,  alle 
lust  heeft  om  te  staan  tegenover  de  Kaapsche  par- 
tij,  wier  ernstig  streven  is  om  ons  zoo  spoedig 
mogelijk  Engelsch  te  maken". 

Ds.  Goddefroy  het  die  beroep  aanvaar  met  dié 
woorde:  "'n  Goddelike  Roeping  die  door  de  ver- 
later  Kerk  tot  my  kwam". 

Die  Goddefroy-gesin  is  oor  die  omstandig- 
hede  van  die  Boere-volk  ingelig  en  dat  die  ge- 
meente  in  Pretoria  oor  'n  doelmatige  kerkgebou 
en  'n  gerieflike  en  ruim  pastorie  beskik. 

Teen  die  einde  van  Mei  1887  kom  die  gesin  in 
Kaapstad  aan.  Hul  reis  per  trein  na  Kimberley  en 
vandaar  per  transportwa  na  Pretoria.  'n  Perde- 
kommando  en  'n  groot  getal  lidmate  het  die  God- 
defroy-gesin  net  buite  Pretoria  ingewag.  'n  Lang 
verwelkomingsadres  is  aan  ds.  Goddefroy  oor- 
handig  waarin  dié  woorde  voorkom:  "Onze  vu- 
rige  gebede  was  en  is  dat  zij  onder  Gods  leiding 
ons  kunne  bijstaan  in  onze  streven  naar  vrijheid 
op  geestelijk  gebied  om  toch  eenmaal  los  te 
komen  van  het  geestelijk  zwaard,  dat  nog  nooit 
heeft  opgehoud  ons  tot  hiertoe  te  vervolgen  en  die 
gebeden  zijn  verhoord". 

Die  geestelike  swaard  waarna  verwys  is,  was 
die  vrees  vir  verengelsing.  Goddefroy  moes  die 
kerk  wat  gedisorganiseer  is  deur  die  mislukte 
kerkvereniging  reorganiseer. 

By  hulle  aankoms  in  Pretoria  sou  dit  blyk  dat 
daar  toe  geen  kerkgebou  of  pastorie  was  nie.  Dit 
het  hulle  nie  van  stryk  gebring  nie.  Goddefroy  het 
gesê:  ". . . wat  de  Voortrekkers  kenden,  kenden 
ook  zij,  zij  ware  mede  voortrekkers". 

Tussen  die  invloedryke  leier,  ouderling  Jou- 
bert,  sy  gesin  en  die  Goddefroy-gesin,  het  'n  le- 
wenslange  vriendskapsverbintenis  ontstaan. 

Omdat  die  boere  in  die  wintermaande  met 
hulle  vee  in  die  Bosveld  was,  is  ds.  Goddefroy  eers 
op  30  September  1887  in  die  kerkgebou  te  Witfon- 
tein  formeel  bevestig.  Hy  is  bevestig  deur  ouder- 
ling  Christiaan  Joubert. 

Die  gemeentes  Pretoria-Middelburg  en  Stan- 
derton  het  verwag  dat  ds.  Goddefroy  hom  met 
hulle  ideaal,  om  die  Ned.  Herv.  Kerk  te  handhaaf 
en  weer  opnuut  te  bou,  sal  vereenselwig.  En  ter- 
wyl  hy  in  Nederland  die  belange  van  'n  enkele 
gemeente  gedien  het,  moes  hy  hier  in  die  hele 
Transvaal  hom  beywer  vir  die  behoud  van  die 
hele  Kerk,  en  die  opvattings  en  staatkundige 
ideale  van  die  Voortrekkers  in  die  Zuid-Afri- 
kaansche  Republiek  deur  stryd  en  teenstand  heen, 
dien. 

'n  Algemene  Kerkvergadering  is  gereël  met  ds. 
Goddefroy  as  enigste  predikant.  Van  hierdie  Al- 
gemene  Kerkvergadering  kan  tereg  gesê  word: 
"Hierdie  vergadering  moes  nie  alleen  die  reorga- 
nisasie  van  die  Kerk  ter  hand  neem  nie,  maar 
moes  bowenal  'n  duidelike  standpunt  formuleer 
oor  waar  die  Kerk  staan  - dogmaties,  kerklik  en 
staatkundig-kultureel,  die  pad  vorentoe  aanwys 
en  die  heropbou  van  die  kerk  moontlik  maak. 


Deur  sy  besluite  moes  die  Algemene  Vergadering 
die  verwarring,  onsekerheid  en  doelloosheid  wat 
so  baie  Hervormde-lidmate  getref  het  na  die 
kerkvereniging  in  1885,  probeer  beëindig.  Daar- 
voor  was  koersvaste  leiding  en  die  beklemtoning 
van  die  beginselstandpunt  van  die  Kerk  broodno- 
dig." 

Oor  die  kerkvereniging  met  die  N.G.  Kerk 
waaruit  die  Ned.  Hervormde  of  Gereformeerde 
Kerk  gebore  is,  het  ds.  Goddefroy  gesê  dat  die 
kerkvereniging  ultra  vires  was  omdat  die  kerkrade 
daartoe  besluit  het  en  die  gemeentes  nie  in  die 
saak  geken  is  nie.  Ds.  Goddefroy  se  verwagting 
dat  talle  lidmate  na  die  Hervormde  Kerk  sou  te- 
rugkeer,  het  dan  ook  gebeur. 

Op  versoek  van  ds.  Goddefroy  is  die  Kerkwet 
hersien  en  moes  sekere  artikels  wegval  omdat  die 
kerk  toe  nie  meer  die  staatskerk  was  nie. 

Wat  die  kleurvraagstuk  betref  het  ds.  Godde- 
froy  die  volgende  toevoeging  tot  die  Kerkwet 
voorgestel:  "Gelykstelling  tussen  blanken  en 
kleurlingen  wordt  in  de  Nederduitsch  Hervormde 
Kerk  van  die  Zuid-Afrikaansche  Republiek  in 
geen  geval  toegelaten". 

Rondom  die  mislukte  kerkvereniging  was  daar 
in  Potchefstroom  ook  verskeie  mense  wat  nie  wou 
verenig  nie.  In  Maart  1887  het  ds.  Du  Toit  gewaar- 
sku  teen  'n  "beroering"  wat  daar  was.  Verskil- 
lende  persone  het  hulle  selfs  van  die  gemeente 
onttrek  en  'n  afsonderlike  gemeente  met  die  naam 
Venterskroon  gestig  en  onder  die  Hervormde 
Kerkwet  bly  ressorteer. 

A1  die  gemeentes  wat  ontstaan  het  omdat  lid- 
mate  hulle  nie  met  die  kerkvereniging  vereensel- 
wig  het  nie,  was  sonder  'n  predikant.  Die  kinders 
het  ongedoop  gebly  en  jongmense  het  nie  geleent- 
heid  gehad  om  belydenis  van  geloof  af  te  lê  nie. 
Die  toestand  het  so  gebly  totdat  ds.  Goddefroy  in 
Junie  1887  uit  Holland  in  Transvaal  gekom  het.  Hy 
moes  die  gedisorganiseerde  gemeentes  opnuut 
organiseer  en  op  sommige  plekke  soos  Venters- 
kroon  nuwe  gemeentes  stig.  Dit  het  gebeur  in  Au- 
gustus  1888. 

Die  skrywe  oor  die  mens  Marié  Goddefroy,  sy 
predikantsloopbaan  waarby  hy  in  die  Gemeente 
Venterskroon  se  stigting  ook  'n  rol  gespeel  het 
dien  as  aanloop  tot  die  verdere  gegewens  wat  uit 
die  notuleboeke  van  Venterskroon  geneem  is,  met 
die  oog  op  die  gemeente  se  Eeufeesviering  op  21 
Augustus  1988. 

Bronne  waaruit  besonderhede  vir  hierdie  skryxue  oor  ds.  Goddefroy  geneem  is,  is 
die  proefskrif  van  prof.  S.J.  Botha  waarmee  hy  die  Doctor  Divinitatis  in  die 
Fakulteit  Teologie,  Afdeling  A aan  die  Universiteit  van  Pretoria  behaal  het;  en 

Geskiedenis  van  die  Nederduitsch  Hervormde  Kerk  van  Afrika  deur  Prof. 
Dr.  S.P.  Engelbrecht. 

• • • 


’n  Kykie  na  die  verlede 

J.H.  Naudé 


Die  notuleboeke  van  gemeente-  en  kerkraadsvergaderings  is  vermoedelik  in  die  Boere-oorlog  vernietig, 
en  feite-gegewens  oor  die  stigting  en  die  verloop  van  die  geskiedenis  van  die  gemeente  van  1888  tot  1902 
kon  net  nagelees  word  uit  notules  wat  vanaf  1903  nog  in  bewaring  is.  Besonderhede  is  ook  uit  oorlewe- 
ring  ingewin  deur  Ds.  P.J.J.  Venter  wat  die  gemeente  in  die  dertigerjare  bedien  het.  In  die  Kerkalmanak 
van  1940  het  hy  'n  artikel  geskrywe  oor  die  vyftigjarige  bestaan  van  die  kerkgebou  wat  in  1939  in 
herboude  vorm  in  gebruik  geneem  is. 

Ek  vra  u om  saam  deur  die  notules  te  blaai  en,  met  'n  kykie  na  die  artikel  van  ds.  P.J.J.  Venter,  te  lees 
van  die  lief  en  leed  en  die  stryd  wat  ook  hierdie  gemeentetjie  van  ons  Kerk  beleef  het. 


Die  Kerkraadsvergadering  van  19  September 
1903,  gelei  deur  ds.  M.J.  Goddefroy,  se  notule  het 
so  begin: 

"Vergadering  van  den  kerkeraad  der  Ned.  Herv. 
Gemeente  van  Venterskroon  onder  Consulent- 
schap  van  ds.  M.J.  Goddefroy  op  heden  den  19de 
September  1903  voormiddag  9 uur.  Art.  1 De  ver- 
gadering  wordt  door  den  Voorsitter  met  gebed 
geopend.  Daarna  wordt  een  welkomst  adres  van 
den  Kerkeraad  voorgelesen;  waarop  hy  zyn  harte- 
lyken  dank  betuigt.  Het  is  alleen  Gods  goedertie- 
renheid  dat  wy  hier  mag  zyn."  Die  aand  van  19 
September  is  die  gemeentevergadering  met  ruim 
"40  lidmate"  bygewoon. 

Ds.  Goddefroy  is  na  drie  jaar  van  krygsgevange- 
neskap  terugverwelkom.  Aan  hom  is  gesê:  "God 
de  Heer  heeft  u zwaar  beproefde;  van  uwe  dierba- 
ren  zyn  weggenomen  en  na  een  ver  land  gevaar- 
vol  leven  in  den  oorlog  en  een  bitter  lyden  gedu- 
rende  uwe  krygsgevangeschap  . . 

Die  verwelkoming  en  betuiging  van  meegevoel 
sluit  af  met  die  woorde:  "Mag  de  Heer  u sterkte 
geven  om  tog  vol  moed  Zynen  weg  verder  te  wan- 
delen  en  onse  beden  vervullen  om  U nog  lank 
voor  ons  als  onsen  Herder  en  Leeraar  te  sparen. 
Met  eerbiedige  betuiging  van  onse  Hoogachting 
em  genegenheid  zyn  wy  namens  geheel  de  Ge- 
meente.  Uw  Gemeente  Kerkraad,  dienaren  en 
broeders.  w.  geteken  B.M.  Janse  van  Vuuren  ou- 
derling,  P.L.  Janse  van  Vuuren  ouderling,  D.P. 
Kruger  diaken  en  I.D.  Barnard  diaken. 

Diep  geroerd  bedanke  ds.  Goddefroy  de  Broe- 
ders  leden  van  den  Kerkeraad  waaronder  een 
vader  en  broeders  die  nu  reeds  ruim  16  jaren  met 
hem  in  den  Kerkeraad  hebben  samengestaan  en 
samengewerkt  tot  opbou  en  bloei  van  dese  kleine 
Gemeente  - maar  die  met  dat  al  de  eigenlyke  moe- 
der  Gemeente  van  de  Ned.  Herv.  Kerk  in  het  Dis- 
trik  Potchefstroom  is  gebleven  nadat  vanaf  1886 


tot  ongeveer  1889  de  Dorpsgemeente  van  Potchef- 
stroom  met  Leeraar  en  al  tot  den  nuwen  Kerkge- 
nootschap:  de  Ned.  Herv.  óf  Ger.  Kerk  was  over- 
gegaan." 

Die  notule  van  Januarie  1904  is  onderteken  deur 
H.  ten  Cate  as  skriba.  Vergaderings  is  in  die  tyd 
aan  huis  van  ouderling  B.M.J.  van  Vuuren  gehou. 

Nog  twee  broeders  is  tot  die  geledere  van  die 
Kerkraad  gevoeg.  Hulle  is  D.H.D.  Hattingh  en 
H.M.J.  van  Vuuren.  Pinansieel  was  die  banksaldo 
op  September  1903  £12-2-3  - twaalf  pond  (24  rand) 
twee  sjielings  (20  sent)  en  drie  pennies  (3  sent). 
Met  die  vergadering  van  Julie  1904  was  daar  'n 
tekort  van  vier  pond  en  vier  sjielings  (R8-40).  Uit 
hierdie  syfers  blyk  dit  dat  ons  mense  ná  die  An- 
glo-Boereorlog  baie  arm  was. 

In  Januarie  1905  het  ds.  C.W.  du  Toit  as  konsu- 
lent  in  die  gemeente  opgetree.  Tot  die  kerkraads- 
geledere  is  twee  broeders  toegevoeg  te  wete  P.H. 
Steijn  en  P.J.P.  Immelman  wat  verkies  is  in  die 
plek  van  twee  broeders  wat  uit  die  amp  getree  het. 
Broeder  P.H.  van  Biljon  het  ook  diaken  geword. 

Kom  ons  kyk  hoe  die  finansiële  toestand  op  22 
Januarie  1906  daar  uitsien:  dit  was  'n  Nagmaalna- 
week.  Daar  is  basaar  gehou  en  £2-12-3  (R5-23) 
geïn.  Nadat  die  konsulent  vergoed  is  met  £7-10 
(R15)  en  sy  losies  van  £1-11-0  (R3-10)  betaal  is, 
was  daar  'n  banksaldo  van  £23-18-0  (R47-80). 

In  1908  word  ds.  P.W.  Ennis  konsulent.  Die 
name  van  J.J.  Swart,  P.H.  Lourens  en  G.N.  Grobler 
kom  toe  voor  as  lede  van  die  Kerkraad.  Ds.  Ennis 
was  tot  in  Oktober  1928  die  konsulent  en  voorsit- 
ter  van  die  Kerkraad.  Hy  was  in  dié  jare  predikant 
van  Klerksdorp.  Hierna  is  verskeie  vergaderings 
onder  die  voorsitterskap  van  ouderling  G.C.J.  van 
Vuuren  gehou  met  H.H.J.  van  Vuuren  as  skriba. 

Op  April  1926  se  Gemeentevergadering  is  J.H. 
Koekemoer  en  H.J.  Colijn  (vir  die  O.V.S.)  as  ou- 
derlinge  gekies  en  W.H.  Barnard  en  H.J.  Hendriks 

as  diakens.  Broeder  Barnard  was  die  vader  van  die 
huidige  diaken  (skriba)  van  die  gemeente  Ven- 
terskroon. 

Ander  predikante  wat  vergaderings  in  hierdie 
jare  gelei  het  was  ds.  W.P.  Poën  en  ds.  J.  Kuhn. 


Die  kerkraad  van  1930. 

In  Maart  1930  het  die  Kerkraad  besluit  om  die 
Kerkraad  van  Klerksdorp  te  nader  met  die  oog  op 
'n  kombinasievorming  tussen  die  twee  gemeen- 
tes.  Ds.  P.J.J.  Venter  is  toe  beroep.  Hy  bedien  die 
gemeente  tot  Oktober  1939  toe  ds.  P.W.A.  Bier- 
man  konsulent  van  die  gemeente  word. 

In  1938,  toe  die  gemeente  50  jaar  oud  was,  pleit 
ds.  Venter  om  in  plaas  van  die  kerk  wat  baie  te- 
kens  van  verval  getoon  het,  te  restoureer,  liewer  'n 
nuwe  kerk  gebou  moet  word.  Hy  bied  £40  tot  £50 
aan  met  die  versoek  dat  vir  elke  £1  wat  hyself  gee 
die  gemeente  £10  moet  gee.  Die  volgende  broe- 
ders  het  toe  op  die  Kerkraad  gedien:  ouderlinge 
P.L.J.  van  Vuuren,  P.A.  Lourens,  G.C.J.  van  Vuu- 
ren  en  J.J.  Kruger;  diakens  P.A.  Hattingh,  W.S. 
Coetzer,  L.M.  Pretorius,  N.H.  Fourie  en  W.H. 
Barnard.  Diaken  Barnard  was  toe  sedert  April  1936 
skriba  van  die  gemeente  en  was  skriba  tot  en  met 
sy  dood  op  5 Desember  1961. 

In  Oktober  se  Kerkraadsvergadering  word  ou- 
derlinge  P.L.J.  van  Vuuren,  broeder  J.J.  Swart  en 
die  skriba  (diaken  Barnard)  aangewys  as  die  Jubi- 
leum  Feeskommissie.  Prof.  S.P.  Engelbrecht  is 
versoek  om  'n  "gedenk  boek"  op  te  stel.  Die  ideaal 
was  om  in  die  Jubileum-jaar  die  fondasie  van  die 
kerk  klaar  te  hê.  Daar  is  ook  besluit  om  'n  boorgat 
te  sink. 

Op  25  Oktober  1938  stel  ouderling  G.C.J.  van 
Vuuren,  gesekondeer  deur  ouderling  G.H.  Grob- 
ler,  voor  om  die  kerk  te  herbou.  Op  versoek  van 
Heilbron  om  met  Parys  en  Venterskroon  'n  kom- 


binasie  te  vorm,  is  van  die  versoek  afgesien  aan- 
gesien  die  lidmatetal  sedert  1930  vanaf  205  lidmate 
na  180  afgeneem  het.  Vir  die  herbou  van  die  kerk 
sal  elke  lidmaat  ongeveer  £3  tot  £4  moet  bydra.  'n 
Kombinasie  sal  hoër  geldelike  verpligtinge  op  die 
gemeente  plaas. 

In  Januarie  1939  besluit  die  gemeente  om  die 
Jubileum-feesviering  op  die  19de  Augustus  1939 
te  hou.  Die  gemeente  was  toe  reeds  51  jaar  oud.  In 
die  1940  Kerkalmanak  skrywe  ds.  P.J.J.  Venter, 
konsulent  van  die  gemeente,  in  'n  artikel  oor  die 
vyftigjarige  herdenkingsfees  soos  volg:  "Op  17 
Augustus  1939  was  dit  50  jaar  gelede  dat  die  eerste 
kerkgebou  op  Venterskroon  ingewy  is  onder  lei- 
ding  van  wyle  ds.  M.J.  Goddefroy,  die  konsulent, 
wat  'n  jaar  tevore  die  gemeente  gestig  het.  Ven- 
terskroon  was  oorspronklik  'n  wyk  van  Potchef- 
stroom,  maar  wou  nie  met  die  kerkvereniging 
saamgaan  nie.  Die  groep  het  doodstil  langs  die 
Vaalrivier  tussen  die  berge  bly  sit.  Hulle  begeerte 
was  om  enkel  en  alleen  getrou  te  bly  aan  die  tradi- 
sie  en  beginsels  van  die  Ned.  Herv.  Kerk.  Hulle 
vasberadenheid  en  moed  het  daarin  geblyk,  dat 
hulle  nie  teruggedeins  het  om  alleen  te  staan  nie, 
al  was  die  getal  klein  en  dat  die  moeite  om  die 


Die  hoeksteenlegging  van  die  huidige  kerkgebou  wat 
op  die  fondament  van  die  ou  kerk  gebou  is,  op  7 Mei 
1939.  Op  die  foto:  Oudl.  P.L.J.  van  Vuuren,  ds.  J.G.M. 
Dreyeren  ds.  P.J.J.  Venter. 

Leeuw  van  die  Ned.  Herv.  Kerk,  ds.  Goddefroy,  te 
gaan  afhaal  op  Pretoria  en  weer  terug  te  bring  in 
die  stryd,  wat  vir  hulle  bestaan  duidelik  voor  oë 
was  nie  ontsien  is  nie.  Daardie  geloof,  moed  en 
volharding  is  nie  beskaam  nie,  maar  ryklik  beloon 
in  die  halwe  eeu,  wat  nou  pas  afgelê  is.  Die  ge- 
meente  het  nie  soos  Witfontein  op  die  voorpunt 
die  stryd  tot  selfbehoud  aangeknoop  nie,  maar 
elke  poging  daartoe  heelhartig  gesteun  in  stilte  en 

vasberadenheid.  Daarom  is  in  hierdie  gemeente 
ook  die  ou  kern  onvervals  bewaar  gebly  en  ver- 
toon  sy  nog  dieselfde  egte  Hervormde  gees  van 
die  vaders". 

In  die  artikel  van  ds.  Venter  skryf  hy  oor  die 
stigting  van  die  gemeente  soos  volg:  "By  die  stig- 
ting  was  onder  andere  teenwoordig  diaken  F.W. 
Ernst  wat  ds.  Goddefroy  van  Klerksdorp  gebring 
het  en  ouderling  C.J.  Joubert  van  Witfontein."  By 
die  stigting  is  drie  kinders  gedoop.  Die  gemeente 
het  haar  naam  te  danke  aan  P.A.  Venter  wat  die 
grond  en  die  eerste  £100  vir  die  bou  van  die  kerk 
gegee  het. 

Die  eerste  kerkraadslede  wat  met  die  stigting 
gekies  is,  was  B.M.J.  van  Vuuren  as  ouderling  en 
"Bert"  Venter  as  diaken.  Die  hoeksteen  van  die 
eerste  kerkie  is  binne  'n  jaar  gelê.  Namens  presi- 
dent  Kruger  is  die  hoeksteen  deur  landdros  J.H. 
Kock  gelê.  Op  17  Augustus  1889  is  dié  eerste  kerk 
ingewy  waartydens  nog  'n  ouderling  gekies  is  in 
die  persoon  van  P.J.L.  van  Vuuren,  as  diaken  Her- 
manus  Venter  en  as  koster  Herculaas  Venter. 

Met  die  hoeksteenlegging  van  die  herboude 
kerk  (gebou  met  dieselfde  stene  as  50  jaar  vante- 
vore)  was  ds.  J.G.M.  Dreyer,  destyds  predikant 
van  Potchefstroom,  ook  teenwoordig.  Uit  1 Petrus 
2 vers  5 het  hy  die  gemeente  toegespreek  as  "le- 
wende  stene  'n  geestelike  huis..."  wat  gebou 
word.  Op  17  Augustus  1929  is  die  nuwe  kerk  in- 
gewy.  Om  twee  uur  het  ds.  J.P.  van  den  Berg, 
voorsitter  van  die  Ring,  ds.  J.D.  Storm,  skriba  van 
die  Ring,  ds.  P.W.A.  Bierman,  ouderling  J.A.  du 
Toit,  Ringskommissielid  en  oud-ouderling  F.W. 
Ernst  van  Klerksdorp  voor  die  konsistoriedeur 
saamgekom  vir  die  boomplantingsfunksie.  Vyftig 
bome  is  toe  rondom  die  kerk  geplant.  Van  die 
bome  staan  vandag  nog.  Ds.  P.J.J.  Venter  het  gesê: 
"Ons  vadere  het  geplant  in  geloof  en  ons,  hulle 
kroos,  pluk  die  vrugte.  Ons  wil  die  werk  opvolg 
en  voortplant  en  dit  simboliseer  in  die  50  bome, 
wat  ons  wil  plant  om  die  50  jare  te  herdenk  en  in 
herinnering  te  hou  wat  agter  lê". 

Ons  wil  hier  noem  dat  Piet  Venter,  seun  van 
wyle  ds.  P.J.J.  Venter,  hom  tans  beywer  vir  die 
verfraaiing  van  die  kampterrein  met  die  aanplant 
van  bome. 

By  die  boomplanting  het  ouderling  P.L.J.  van 
Vuuren  aan  die  woord  gekom  en  gesê:  "Dit  is 
vandag,  17  Augustus  1939,  vyftig  jaar  gelede  dat 
die  Ned.  Herv.  Kerk  van  Venterskroon  ingewy  is 
en  dat  ek  lidmaat  geword  het.  As  ek  so  staan  en 
kyk  dan  is  almal  wat  50  jaar  gelede  in  die  middel- 
bare  leeftyd  was  vandag  daar  nie  meer  nie,  dit 
was  al  die  getroues  wat  nie  met  die  kerkvereni- 
ging  wou  saamgaan  nie.  P.A.  Venter  het  my 


vader,  P.L.J.  van  Vuuren  kom  vra  of  hy  by  hom 
sou  staan  om  'n  Ned.  Herv.  Gemeente  te  stig  en  sy 
antwoord  was:  'Ek  sal  staan  en  val  by  jou'.  My 
vader  het  toe  die  ander  mense  op  Koedoeslaagte 
en  Koedoesfontein  geraadpleeg,  hulle  was  Van 
Vuurens,  Pretoriusse,  Koekemoers,  Groblers  en 
nog  'n  paar  ander  waarvan  die  nageslagte  vandag 
nog  troue  Hervormers  is."  Oud-ouderling  F.W. 
Ernst,  wat  saam  met  wyle  ds.  M.J.  Goddefroy  was 


Oudl.  P.L.J.  van  Vuuren  (regs),  oudl.  Frikkie  Ernst  van 
Klerksdorp  en  mev.  (ds.)  Venter  se  moeder  tydens 
die  boomplantingsgeleentheid  met  die  Kerkfees  in 
1939. 

toe  die  gemeente  gestig  is  in  1888,  het  gesê:  "Ons 
plant  vandag  bome,  ons  plant  in  die  stellige  ver- 
wagting  dat  hulle  sal  groei  en  'n  sieraad  wees,  ons 
plant  in  geloof  op  die  God,  wat  ons  vaders  gelei  en 
ons  eie  werk  in  die  afgelope  50  jaar  nie  laat  vaar 
het  nie,  maar  dan  moet  elke  lidmaat  van  die  ge- 
meente  soos  'n  boom  groei  in  sy  of  haar  kerklike 
roeping,  pasop  dat  hierdie  bome  wat  ons  plant  nie 
eendag  teen  ons  getuig  nie;  pasop  dat  die  bome 
nie  alleen  by  en  om  die  kerk  bly  nie,  om  haar  tot 
'n  sieraad  te  wees  nie,  en  ons  die  kerk  verlaat 
agter  vreemde  sedes,  gewoontes  en  godsdienste 
aan  nie.  Die  God  wat  sorg  vir  die  bome,  sorg  meer 
nog  vir  die  wat  na  sy  beeld  geskape  en  na  sy 
Naam  genoem  is,  sy  gemeente". 

Die  inwydingsrede  is  gelewer  deur  ds.  J.P.  van 
der  Berg  na  aanleiding  van  die  droom  van  Jakob 
oor  die  leer  wat  op  die  aarde  opgerig  is  en  tot  bo 
in  die  hemel  gereik  het.  Na  afloop  van  die  fees- 
diens  het  skriba-diaken  W.H.  Barnard  die  vol- 
gende  belangrike  stukkie  geskiedenis  aan  die  ge- 
meente  oorgedra:  Predikante  wat  voor  die  ge- 
meente  opgetree  het  was:  M.J.  Goddefroy,  A. 
Lagervey,  Jac  van  Belkum,  C.W.  du  Toit,  P.W. 
Ennis,  K.T.  van  den  Heever,  S.  Vermooten,  J.J. 
Kuhn,  P.W.  Poën,  S.P.  Enf  dbrecht,  H.P.  Wolma- 

rans,  L.E.  Brandt,  A.R.  Smit,  J.J.  Prinsloo  (Rus- 
tenburg),  T.F.J.  Dreyer,  J.G.M.  Dreyer,  J.P.  van 
der  Berg,  D.F.  Erasmus,  P.W.A.  Bierman  en  P.J.J. 
Venter. 

Vanaf  1940—1945  is  die  gemeente  deur  ds. 
P.W.A.  Bierman  as  konsulent  bearbei. 

Op  'n  gesamentlike  vergadering  van  die  kerk- 
rade  van  Venterskroon  en  Parys  beroep  die  twee 
kerkrade  in  kombinasie  met  mekaar  ds.  S.P.J.J. 
van  Rensburg  van  die  gemeente  Randpoort.  Die 
£500  traktement  en  ander  verpligtinge  is  as  volg 
verdeel:  Parys  betaal  £325  en  Venterskroon  £175. 
Venterskroon  dra  een  vierde  by  tot  die  water  en 
ligte  van  die  pastorie  en  sorg  vir  eie  reiskoste  teen 
6 pennies  per  myl.  Hiervoor  sou  hulle  15  Sondae 
per  jaar  dienste  ontvang.  Die  beroep  is  nie  aan- 
vaar  nie. 

Op  26  Januarie  1946  word  proponent  W.P.  van 
der  Merwe  beroep.  Die  beroep  is  aanvaar.  Hy 
bedien  die  gemeente  met  behulp  van  ouderlinge 
P.A.  Lourens,  G.C.J.  van  Vuuren,  G.H.  Grobler,  J.J. 
Kruger,  L.M.  Pretorius,  D.F.  Kruger,  G.R.J.  van 
Vuuren  en  D.H.  van  Biljon  en  diakens  P.A.  Hat- 
tingh,  W.S.  Coetzer,  N.M.  Fourie,  J.  Roux,  L.J.  du 
Plessis,  J.H.J.  van  Vuuren  en  W.H.  Barnard 
(skriba). 

Die  diensreëlings  was  die  volgende: 


Buffelshoek  en  Koedoesfontein  3 Sondae 
Koedoeslaagte  2 Sondae 

Tygerfontein  2 Sondae 

Venterskroon  5 Sondae 

Leeuwfontein  1 Sondag 

Schurwedraai  1 Sondag,  en 

Eigenaarsfontein  2 Sondae. 


Op  die  gemeentevergadering  van  April  1946  is 
besluit  om  20  banke  aan  te  koop.  Dit  is  vir  £161- 
12-0  gekoop  en  deur  die  N.H.S.V.  betaal.  Die  ge- 
meente  besluit  ook  om  wyksbasare  te  hou.  Die 
gemeente  se  basaar  het  £188-15-10  "opgebring". 
Die  kerkraad  neem  ook  daarvan  kennis  dat  20 
Hervormde  gesinne  op  Kroonstad  woon  en  be- 
sluit  dat  ds.  W.P.  van  der  Merwe  hulle  moet  be- 
soek  en  reël  vir  dienste  en  Nagmaalsbediening. 
Ouderling  G.C.  Koster  word  versoek  om  die  bome 
wat  dood  is,  met  ander  te  vervang.  Hy  doen  dit 
kosteloos.  Ouderling  Koster  sink  ook  'n  boorgat. 
Die  koste  vir  die  boorgat  en  handpomp  het  £60-3- 
0 beloop.  Ds.  W.P.  van  der  Merwe  het  die  ge- 
meente  in  kombinasie  met  Parys  bedien  tot  20 
Januarie  1951  toe  die  kerkraad  onder  leiding  van 
die  konsulent  ds.  Abr.  Ras  aan  hom  'n  akte  van 
losmaking  oorhandig  het. 

Op  2 Februarie  1951  is  op  'n  kombinasie-verga- 
dering  op  Parys  onder  leiding  van  ds.  T.  Janson  en 


ds.  Abr.  Ras  'n  predikant  vir  die  twee  gemeentes 
beroep.  Ds.  P.S.  van  Staden  is  beroep.  Hy  is  be- 
roep  vir  £500  + £120  lewenskoste,  assuransie  £30 
en  nege  pennies  per  myl  as  reiskoste.  Hy  is  op  5 
Mei  1951  bevestig  en  bedien  die  gemeente  Ven- 
terskroon  in  kombinasie  met  Parys  tot  op  16  Ok- 
tober  1954  toe  aan  hom  'n  akte  van  losmaking 
gegee  is.  Hy  het  'n  beroep  aanvaar. 

Op  'n  gekombineerde  kerkraadsvergadering 
van  die  gemeentes  Parys  en  Venterskroon  op  6 
November  1954  op  Parys  wat  deur  skrywer  (J.H. 
Naudé  van  Heilbron),  konsulent  van  Parys  gelei 
is,  is  ds.  P.J.J.  Venter  vanaf  Oos-Londen  beroep. 
Venterskroon  se  lidmatetal  het  met  die  ontvolking 
van  die  platteland  toe  reeds  tot  'n  raps  oor  100  lede 
gedaal.  Venterskroon  dra  een  sesde  deel  by  tot  die 
traktement  en  emolumente  en  ontvang  dan  net 
een  sesde  van  die  dienste.  Vir  die  gemeente  was 
dit  'n  heuglike  dag  toe  hulle  "ou"  dominee,  wat 
vir  jare  lank  die  gemeente  bedien  het,  weer  in 
hulle  midde  bevestig  is  deur  sy  seun  ds.  J.P.B. 
Venter  op  15  Januarie  1955. 

Die  volgende  ouderlinge  en  diakens  het  die  ver- 
gadering  op  15  Januarie  1955  bygewoon:  ouder- 
linge  G.C.J.  van  Vuuren,  J.J.  Kruger,  D.F.  Kruger 
en  L.M.  Pretorius.  Diakens  W.S.  Coetzer,  J.D.J. 
van  Vuuren,  H.C.  du  Plessis  en  W.H.  Barnard 
(skriba). 


Vergadering  van  die  Ring  van  Potchefstroom  wat 
gehou  is  op  29  Mei  1975.  Dit  was  die  eerste  keer  dat 
die  Ring  van  Potchefstroom,  (wat  die  Klerksdorp 
gemeentes  ingesluit  het),  op  Venterskroon  byeen 
gekom  het. 


Gedurende  1957  word  broeder  Casper  Lourens 
ouderling  en  later  word  broeders  Willie  J.  de 
Jongh  en  H.M.J.  van  Vuuren  diakens. 

Op  'n  buitengewone  gemeentevergadering  op 
21  Januarie  1962  moes  'n  diaken  in  die  plek  van 
die  ontslape  W.H.  Barnard  (diaken  skriba)  wat 


/ 


sedert  1936  as  diaken  en  skriba  gedien  het,  gekies 
word.  Sy  seun  Willem  H.  Barnard,  wat  tans  diaken 
skriba  en  kassier  is,  is  toe  as  diaken  gekies.  Op  die 
kerkraadsvergadering  van  20  April  1962  was  hy 
reeds  skriba. 

W.H.  Barnard  Snr.  was  male  sonder  tal  afge- 
vaardig  na  die  vergaderings  van  die  Ring  van 
Potchefstroom  asook  na  die  Algemene  Kerkverga- 
dering. 

In  hierdie  jaar  het  diaken  W.S.  Coetzer  ontslaap 
en  in  sy  plek  is  broeder  G.J.  Coetzer  gekies. 

Op  die  kerkraadsvergadering  van  16  Junie  1963 
is  onder  my  voorsitterskap  (J.H.  Naudé)  akte  van 
losmaking  aan  ds.  Venter  gegee  omdat  hy  emeri- 
teer  het.  'n  Geskenk  van  R500  is  aan  hom  oorhan- 
dig. 

In  Augustus  1963  beroep  Parys,  Vredefort  (wat 
intussen  tot  die  kombinasie  toegetree  het)  en  Ven- 
terskroon  vir  ds.  J.A.  Smith  van  S.W.A.  Vanaf 
Oktober  1963  tot  Augustus  1966  is  hy  predikant 
van  Venterskroon.  Vanaf  dié  datum  tot  Augustus 
1976  en  weer  van  1978  tot  vandag  toe  was  dit  my 
voorreg,  ds.  J.H.  Naudé,  om  as  konsulent/predi- 
kant  die  gemeente  te  bedien.  Na  die  vertrek  van 
ds.  Smith  in  1966  is  nie  weer  met  Parys  gekombi- 
neer  nie.  Die  Ringsvergadering  het  aan  my  verlof 
toegestaan  en  die  kerkraad  van  Potchefstroom- 
Suid  en  die  Kerkraad  van  Grimbeekpark,  het  geen 
beswaar  gehad  dat  ek  die  gemeente  op  'n  deel- 
tydse  basis  bedien  nie.  Die  kleiner-wordende  ge- 
meente  het  trouens  op  hierdie  wyse  seker  beter 
bearbeiding  gehad  as  in  die  kombinasies.  Hulle 
ontvang  alle  pastorale  dienste,  Woord-  en  sakra- 
mentbediening  twee  Sondae  per  maand  en  vroeër 
is  op  die  verskillende  kerklike  feesdae  ook  dienste 
gehou. 

Die  afneem  van  'n  lidmatetal  wat  tans  na  'n 
geringe  groei,  (40  belydende  lidmate  en  9 nie-be- 
lydenes),  het  jare  gelede  veroorsaak  dat  die 
N.H.S.V.-tak  moes  ontbind.  Ons  dink  met  waar- 
dering  aan  diegene  wat  met  toewyding  in  die 
kerkraad  gedien  het  - oom  Koenie  van  Vuuren, 
oom  Japie  Kruger,  oom  Piet  van  Vuuren,  oom 
Rooi  Piet  van  Vuuren,  oom  Hempies  du  Plessis, 
oom  Freddie  Kruger  en  Gert  Coetzer  met  wie  ek 
mooi  oomblikke  met  huis-  en  siekebesoek  gedeel 
het. 

Op  19  Januarie  1975  besluit  die  kerkraad  om, 
soos  die  gemeente  tevore  in  beginsel  aanvaar  het, 
'n  saal  te  bou.  Die  vergadering  van  die  Ring  van 
Potchefstroom  is  uitgenooi  om  op  Venterskroon  te 
vergader.  Basiese  geriewe,  om  aan  die  lede  van 
die  vergadering  etes  en  verversings  te  kan  bedien, 
was  nodig.  Die  saal  kan  dan  ook  beskikbaar  gestel 
word  vir  gebruik  deur  die  Jeug  van  die  Kerk  en 


Namens  die  Kerkraad  en  die  gemeente 
Grimbeekpark  wens  ek  as  die  predikant  van 
Grimbeekpark  aan  die  Gemeente  Venterskroon,  wat 
ek  reeds  sedert  1966  bedien,  hartlike  gelukwense  met 
hulle  feesvieringe  te  rig.  Mag  die  klein  gemeentetjie 
steeds  van  krag  tot  krag  voortgaan  en  as  dit  die  Heer 
van  die  Kerk  behaag,  nog  lank  voortbestaan. 

J.H.Naudé.  24Ju\ie  1988. 

ander  instansies  tydens  Jeugkampe.  Die  kerkraad 
het  toe  reeds  goedkeuring  verleen  aan  die  Raad 
vir  Belydende  Jeug  om  'n  Jeugkamp  op  die  kerk- 
gronde  te  ontwikkel.  Die  kerkraad  het  ook  besluit 
om  'n  boorgat  te  laat  sink  en  beskikbaar  vir  die 
Raad  vir  Belydende  Jeug  te  stel.  Vir  die  afgelope 
jare  het  broeder  Piet  Venter  van  Vanderbijlpark 
tot  eer  van  die  kerk  en  as  huldeblyk  aan  die  nage- 
dagtenis  van  sy  ontslape  vader  ds.  P.J.J.  Venter 
baie  gedoen  vir  die  instandhouding  en  verfraai- 
ing  van  die  kampterrein  op  Venterskroon. 

Op  29  Mei  1975  vergader  die  Ring  van  Potchef- 
stroom  op  Venterskroon,  wat  insluit  al  die  ge- 
meentes  van  Potchefstroom,  die  gemeentes  van 
Klerksdorp  en  omgewing.  Dit  was  'n  historiese 
gebeurtenis  omdat  dit  die  eerste  keer  in  die  be- 
staan  van  Venterskroon  was  dat  'n  Ringsvergade- 
ring  hier  gehou  is.  Die  Ringsvergadering  is  uitge- 
nooi  om  met  die  honderdste  bestaansjaar  in  1988 
weer  op  Venterskroon  saam  te  kom. 

Hoe  lank  die  historiese  gemeente  met  sy  klein 
lidmatetal  nog  mag  voortbestaan,  is  onbekend. 
Vir  die  voorreg  om  'n  beskeie  rol  in  die  geskiede- 
nis  van  die  Ned.  Herv.  Kerk  te  kon  speel,  en  die 
voorreg  om  die  ruim  terrein,  ons  kerkgeboutjie  en 
saal  vir  ontwikkeling  in  'n  Jeugkamp  en  so  vir  die 
jeug  van  ons  VOLK  beskikbaar  te  kon  stel,  bring 
ons  aan  die  Heer  van  die  Kerk  al  die  lof  en  eer  toe. 

Mag  alles  wat  op  Venterskroon  gebeur,  in  diens 
van  sy  Naam  en  tot  die  groei  en  bloei  van  sy 
Koninkryk  plaasvind. 

DEO  GLORIA! 

Herinneringe  van  ’n  oud-gemeentelid 

P.J.J.  Venter 


My  vader,  ds.  P.J  J.  Venter  was  vanaf  1928  tot  1961, 
met  uitsondering  van  'n  paar  kort  tydperke  toe  hy 
nie  konsulent  van  die  gemeente  was  nie,  betrokke 
by  die  lief  en  leed  van  dié  gemeente,  en  gevolglik 
is  ek  van  jongsaf  nou  verbonde  aan  die  gemeente- 
lede.  My  moeder,  mev.  M.E.B.  Venter,  was  gedu- 
rende  my  vader  se  bediening  ook  orreliste  van  die 
gemeente. 

Die  terrein,  die  besondere  ou  kerkie,  die  laer 
trek  van  tente  en  tentwaens  met  nagmaaltye  het 
uiteraard  'n  blywende  indruk  op  my  kinderge- 
moed  gemaak.  Ek  onthou  van  die  ou  mense  met 
hulle  eienaardighede  nog  baie  goed.  Onder  hulle 
was  vanne  soos  Barnard,  Coetzer,  Hattingh,  Jan- 
sen  van  Vuuren  (Vuren),  Koekemoer,  Kruger, 
Landman,  Lourens,  Pretorius  en  Van  Biljon. 

Ek  het  baie  interessante  gegewens  in  die  ou 
Voortrekker-begraafplaas  sowel  as  die  "nuwe" 
een  op  Koedoeslaagte  opgespoor.  Die  oupa  van 
die  huidige  skriba,  diaken  W.H.  Barnard,  se  graf 
is  ook  daar.  Die  volgende  inskripsie  staan  op  die 
grafsteen:  "Izak  Deflame  Barnard,  Gebóre  op  25 
Julie  1871  en  oorlede  in  die  Ned.  Herv.  Kerk,  Ven- 
terskroon  op  25  April  1916". 

Sy  afsterwe  moes  'n  traumatiese  gebeurtenis 
gewees  het.  Sy  seun,  diaken  W.H.  Barnard  (snr), 
was  vir  baie  jare  'n  bekwame  skriba  en  raadgewer 
van  predikante. 

Die  Voortrekker  Petrus  Lourens  Jansen  van 
Vuuren  (Vuren)  (1812—1889)  se  graf  is  in  die 
Voortrekkerbegraafplaas  op  Koedoeslaagte.  Hy 
het  die  plaas  in  1840  aangelê  en  was  een  van  die 
eerste  ouderlinge,  saam  met  Barend  Martinus  Jan- 
sen  van  Vuuren. 

Petrus  se  seun,  Pieter  Lourens  is  op  10  Junie 
1847  op  Koedoeslaagte  gebore  en  is  oorlede  op  8 
Desember  1919.  Hy  was  ook  ouderling  vanaf  1888 
tot  sy  dood  - vir  een  en  dertig  jaar. 

Pieter  Lourens  se  seun,  vernoem  na  sy  oupa, 
(die  naam  het  egter  verander  van  Petrus  na  Pieter) 
is  gebore  op  die  familieplaas  op  21  Julie  1871  en 
oorlede  op  31  Mei  1943.  Hy  is  begrawe  deur  ds. 
P.J.J.  Venter.  Hierdie  merkwaardige  patriarg  het  al 
sy  tyd  en  kragte  gewy  aan  die  kerk  en  gemeente  in 
die  besonder.  Die  foto  van  hom  wat  deur  mev. 
M.E.B.  Venter  geneem  is  tydens  die  hoeksteenleg- 
ging  in  1939  is  tiperend  van  sy  houding  soos  ek 


Ds.  P.J.J.  Venter  en  mev.  M.E.B.  Venter,  wat  die 
gemeente  met  kort  onderbrekings  vir  baie  jare  met 
die  Woord  en  Sakramente  bedien  het.  Mev.  Venter 
was  ook  orrelis. 

hom  nog  onthou.  In  die  wandel  is  hy  Peet  ge- 
noem. 

Die  nasate  van  Petrus  Lourens  (1812—1889)  het 
tydens  die  Simboliese  Ossewatrek,  op  16  De- 
sember  1938  'n  grafsteen  in  die  vorm  van  'n  wa- 
wiel  op  sy  graf  opgerig  met  die  volgende  inskrip- 
sie  daarop:  "Vir  God  en  Vaderland  en  Vryheid,  'n 
Held  van  Bloedrivier".  Hy  lê  tussen  vier  van  sy 
eggenotes  begrawe.  "Petrus  Lourens  Jansen  van 
Vuuren.  Gebore  in  die  Kaapkolonie  in  1812  en 
oorlede  in  1889." 

Ds.  P.J.J.  Venter  het  die  onthulling  waarge- 
neem. 

Volgens  sy  enigste  oorlewende  kleinkind, 
Hans  (Lang  Hans)  van  Koedoeslaagte,  was  die 
meeste  van  die  gemeente  eie-,  stief-  of  aange- 
troude  familie  as  gevolg  van  sy  oupa  se  vier  hu- 
welike.  Daar  was  ook  so  baie  Van  Vuurens  dat  die 

mense  somtyds  gepraat  het  van  dié  vallei  langs 
die  Vaalrivier  as  "Van  Vuurenskloof".  Die  bou- 
valle  van  die  oorspronklike  huis  van  die  eerste 
Van  Vuuren  is  nog  te  sien  op  Koedoeslaagte. 

Volgens  tant  Mart  Kruger  (gebore  Koekemoer 
op  24  Januarie  1894)  tans  van  Vereeniging,  is  sy 
deur  ds.  Goddefroy  gedoop,  en  is  sy  sover  be- 
kend,  die  oudste  lewende  dopeling  en  lidmaat  van 
die  gemeente.  Sy  onthou  nog  hoe  die  Kakies  ge- 
durende  die  Anglo-Boereoorlog  die  kerk  deels  as 
'n  veldhospitaal  en  perdestal  gebruik  het.  Na  die 
oorlog  moes  die  konsistorie  en  slaapkamer  van  die 
predikant  uitgepleister  word  om  die  bloedvlekke 
toe  te  maak. 

Die  preekstoel  is  uit  die  kerk  verwyder  en 
deur  die  Kakies  verniel.  Mnr.  Willem  Gouws  het 
dit  herstel  soos  dit  vandag  nog  lyk. 

Verder  vertel  tant  Mart  dat  Elsie  (Ellie)  van 
Vuuren  die  nagmaalservies  in  'n  kissie  gebêre  het 
en  daarmee  saam  voor  die  Kakies  gevlug  het.  Sy  is 
later  gevange  geneem  en  het  in  die  Klerksdorpse 
konsentrasiekamp  beland  - met  nagmaalservies 
en  al.  Deur  die  oorlog  het  sy  die  nagmaalservies 
opgepas  en  toe  die  oorlog  verby  is  weer  veilig 
terugbesorg.  "Dis  jammer  dat  niemand  daaraan 
gedink  het  om  die  kerkboeke  en  registers  te  ver- 
sorg  nie,  dan  sou  die  Kakies  dit  nie  vernietig  het 
nie".  (Tant  Mart  se  eie  woorde). 

Die  geskiedkundige  nagmaalservies  word 
vandag  in  die  Dr.  S.P.  Engelbrecht  Museum  be- 
waar,  danksy  tant  Mart  en  ds.  Naudé  se  versiend- 
heid. 

Elsie  was  die  derde  vrou  van  Barend  M.  Jansen 
van  Vuuren  (1826  — 1919),  een  van  die  eerste  dia- 
kens. 

Dit  is  bekend  dat  die  grond  waarop  die  kerk- 
gebou  opgerig  is,  deur  Pieter  Albert  Venter  aan 
die  gemeente  geskenk  is.  Hy  het  ook  die  geld 
gegee  en  die  kerk  deur  die  boumeester  Kleynhans 
laat  oprig. 

Volgens  mev.  Dorie  van  der  Westhuizen  van 
Bosmansrust,  'n  kleindogter  van  P.  A.  Venter,  is  hy 
ook  op  Koedoeslaagte  begrawe  maar  ek  kon  sy 
graf  nie  opspoor  nie.  Vermoedelik  is  daar  nooit  'n 
grafsteen  opgerig  nie. 

In  die  Hervormer  van  Junie  1988,  bladsy  13, 
skryf  sy  onder  andere  van  die  Statebybel  wat  deur 
ds.  Goddefroy  aan  haar  oupa,  Pieter  Albert 
Venter,  geskenk  is  as  blyk  van  waardering  vir  die 
skenking  van  die  grond  en  diê  oprigting  van  die 
kerk. 

Die  Bybel  was  in  besit  van  mev.  Van  der  West- 
huizen  en  is  in  1954  aan  'n  dr.  F.  Rossouw  oorhan- 
dig  met  dien  verstande  dat  hy  dit  in  Bloemfontein 
aan  'n  museum  sou  oorhandig  vir  bewaring.  Die 


dokter  is  intussen  oorlede  en  navraag  is  by  sy 
vrou  gedoen  oor  die  Bybel  se  huidige  bewaarplek. 
Sy  dra  egter  geen  kennis  daarvan  nie,  maar  doen 
self  ook  nou  ondersoek  daarna.  Indien  die  Bybel 
opgespoor  word,  sal  dit  van  groot  kultuur-histo- 
riese  waarde  vir  die  Ned.  Herv.  Kerk  wees. 

Met  die  nagmaalsbediening  het  ons  familie  in 
die  predikantskamer  in  die  kerk  tuisgegaan  en  die 
gasvryheid  van  koster  Piet  Hattingh  en  sy  goeie 
eggenote,  Anna,  in  hulle  tent  geniet.  Haar  smaak- 
volle  kos  word  nog  altyd  onthou.  Na  afloop  van 
die  Nagmaal  kon  ek  die  netjies  gesnyde  brood- 
strokies  wat  oorgebly  het  te  ete  kry  - brood  wat  sy 
self  moes  bak. 

Venterskroon  het  my  vader  so  bekoor,  dat  dit 
op  'n  stadium  sy  wens  was  om  by  die  kerk  be- 
grawe  te  word.  Gerugte  van  'n  dam  wat  by  Schoe- 
mansdrif  gebou  sou  word  wat  in  die  vallei  sou 
opstoot  en  die  kerkgronde  grotendeels  onder 
water  sou  plaas,  het  hom  egter  van  plan  laat  ver- 
ander.  Hy  was  al  ernstig  siek  aan  die  einde  van 
1974  toe  hy  met  vergunning  van  ds.  J.H.  Naudé  en 
die  Kerkraad  vir  die  laaste  maal  Nagmaal  hier 
bedien  het.  Sy  huisgesin  en  familie  het  by  die 
laaste  tafel  aangesit. 


Aanwesige  predikante  en  Kerkraadslede  met  die 
afskeid  van  ds.  en  mev.  Venter.  Op  16  Junie  1963  is  'n 
akte  van  losmaking  aan  ds.  Venter  gegee  omdat  hy 
emeriteer  het.  Di.  : H.M.E.  Dreyer,  J.H.  Naudé,  J.P.B. 
Venter  (seun  van  mev.  en  ds.  Venter  wat  langs  hom 
sit),  dr.  P.W.  Venter,  ds.  C.G.  Botha  en  ds.  J.G.M. 
Dreyer. 

Met  die  hoeksteenlegging  van  die  huidige 
kerkgebou  in  1939  was  ek  ongeveer  12  jaar  oud  en 
ek  kan  nog  baie  goed  onthou  dat  my  vader,  ds. 
P.J.J.  Venter,  en  ds.  Johannes  Dreyer  sekere  doku- 
mente  in  'n  bottel  verseël  het  - vermoedelik  'n 
program  en  'n  notule  van  die  geleentheid.  Die 
bedoeling  was  dat  dit  agter  die  hoeksteen  inge- 
messel  moes  word  vir  die  nageslag  om  dit  later 
oop  te  maak. 

Die  teleurstelling  was  groot  toe  die  steen  ver- 

Ftingsvergadering  van  die  Westelike  Ring.  Predikante: 
Ds.  G.E.  Ahlers  (metboeke),  ds.  D.F.  Erasmus 
(Ventersdorp),  ds.  P.J.J.  Venter  in  middel  agter. 

Met  die  totstandkoming  van  die  Jeugterrein  in 
1977  is  'n  nuwe  era  ingelui. 

Die  aanvanklike  gedagte  het  van  ds.  J.H. 
Naudé  uitgegaan  en  in  die  begin  het  hy  baie 
waardevolle  werk  gedoen  om  die  terrein  lewens- 
vatbaar  te  maak.  Hy  was  ook  vir  etlike  jare  die 
voorsitter  van  die  Beheerkomitee  van  die  Jeugter- 
rein. 

Volgens  gegewens  het  hier  al  sowat  18  000 
jeuglede  gekamp,  wat  bestaan  uit  kategese-, 
skool-  en  Voortrekkergroepe.  Laasgenoemde  dra 
die  naam  ver  uit  deur  middel  van  T-hempies  met 
die  naam  en  afbeelding  van  die  historiese  ou  ker- 
kie  daarop. 

P.J.J.  VENTER  Vanderbylpark  Julie  1988 


P.J.J.  Venter,  seun  van  ds.  P.J.J.  Venter. 


wyder  is  en  daar  niks  daaragter  gevind  is  nie. 
Vermoedelik  het  die  bouer  nie  die  historiese 
waarde  daarvan  besef  nie  en  het  hy  nagelaat  om 
dit  in  te  messel. 

Dit  is  so  dat  die  voortreflike  diens  wat  in  die 
verlede  deur  die  manlike  gemeentelede  van  die 
kerk  gelewer  is,  onthou  is.  Ongelukkig  word  die 
dienste  van  die  vroue  wat  hulle  beskeie  dienste  in 
stilte  gelewer  het,  al  te  dikwels  vergeet. 

In  hierdie  blad  word  ook  hulde  gebring  aan  al 
die  bekende  en  onbekende  vroue  van  die  ge- 
meente,  vanaf  sy  ontstaan  tot  vandag  toe. 

Die  ontvolking  van  die  platteland  het  meege- 
bring  dat  die  sieletal  van  die  gemeente  gekwyn 
het  (tot  diep  in  die  30).  Daar  mag  in  die  toekoms 
'n  tyd  aanbreek  dat  die  gemeente  nie  meer  le- 
wensvatbaar  is  nie,  maar  die  waardevolle  geskied- 
kundige  eiendom  sal  nooit  van  die  kerk  ver- 
vreemd  word  nie. 


Ds.  en  mev.  P.S.  van  Staden  bedien  die  gemeente  in 
die  jare  1951  - 1954  in  kombinasie  met  Parys. 

Hartlik  geluk  met  die  eeufeesviering.  Dankie  vir 
die  voorreg  wat  ons  gehad  het  om  die  Woord  vir 
drie  jaar  in  die  gemeente  te  bedien.  Mag  u die 
genade  ontvang  om  in  die  jare  wat  kom  gemeente 
van  Jesus  Christus  te  wees  en  te  bly. 

Ds.  en  mev.  van  Staden. 


Ds.  en  mev.  J.A.  Smit  bedien  die  gemeente  in 
kombinasie  met  Parys  in  die  jare  1963- 1966. 

Diejare  1946  tot  1950 

W.P.  van  der  Merwe 


Nadat  'n  kombinasie-ooreenkoms  tussen  die  ge- 
meente  van  Parys  en  Venterskroon  tot  stand 
gekom  het,  is  ds.  S.P.J.J.  van  Rensburg  van  die 
gemeente  Randpoort  op  8 September  1945  na  dié 
kombinasie  beroep.  Hy  het  egter  nie  die  beroep 
aangeneem  nie. 

Op  'n  buitengewone  kerkraadsvergadering  op 
Buffelshoek  aan  huis  van  ouderling  Coen  van 
Vuuren  om  die  stukke  vir  die  ringsitting  wat  op 
Christiana  sou  plaasvind  in  orde  te  bring,  het  die 
kerkraad  van  Venterskroon  besluit  om  proponent 
W.P.  van  der  Merwe  te  vra  om  met  die  Nagmaal  in 
April  behulpsaam  te  wees.  Met  die  ringsitting  op 
Christiana  het  dit  bekend  geword  dat  Venters- 
kroon  en  Parys  waarskynlik  proponent  Van  der 
Merwe  gaan  beroep. 

Die  kerkraad  van  Venterskroon  het  dan  ook  op 
26  Januarie  1946,  onder  voorsitterskap  van  ds. 
P.J.J.  Venter,  'n  beroep  op  proponent  Van  der 
Merwe  uitgebring.  Die  kerkraad  van  Parys  het  op 
2 Februarie  dieselfde  gedoen. 

Ek  het  die  beroep  op  12  Februarie  aanvaar  en  op 
9 Maart  1946  is  ek  deur  ds.  J.J.  Prinsloo  (snr)  in 
Parys  georden  en  bevestig,  en  op  Goeie  Vrydag  19 
April  1946  sou  die  ontvangs  van  die  predikant  op 
Venterskroon  plaasvind. 

Die  rit  van  ons  huisgesin  (ek,  my  vrou  en  ons 
ll-jarige  dogtertjie,  Martie)  na  Venterskroon  was 
vir  ons  'n  wonderrit  al  langs  die  Vaalrivier  af,  met 
die  pragtige  natuurskoon  van  die  blinkende  water 
van  die  rivier  met  bosomsoomde  oewers  en  berge 
weerskante  wat  veral  aan  die  westekant  hoog  uit- 
troon. 

Enkele  kilometer  van  Venterskroon  af  het  ons  'n 
lang  stoet  motors  teengekom,  met  ds.  Piet  Venter 
en  kerkraadslede  op  die  voorpunt.  Daar  is  stilge- 
hou,  gepraat  en  kennisgemaak,  en  ds.  Venter  het 
ons  namens  die  kerkraad  en  gemeente  welkom 
geheet. 

By  die  kerkie  op  Venterskroon  was  bokseile 
gespan,  waaronder  die  gemeente  dan  sou  saam- 
kom  vir  die  ontvangs  van  die  predikant  en  sy 
gesin.  As  gevolg  van  die  weer  moes  egter  binne 
die  kerkgeboutjie  vergader  word. 

Die  konsulent,  ds.  P.J.J.  Venter,  wat  ook  as  sere- 
moniemeester  opgetree  het,  het  die  verrigtinge 
met  skriflesing  en  gebed  geopen  en  die  ver- 
welkomingswoord  gespreek.  Ander  sprekers  by 
die  geleentheid  was:  ds.  J.G.M.  Dreyer  (Rings- 


Ds.  en  mev.  W.P.  van  der  Merwe  bedien  die 
gemeente  vir  bykans  vyf  jaar  in  kombinasie  met  Parys. 


voorsitter),  mnr.  Pieterse  (skoolhoof),  ouderling 
Nonno  Prak  (Parys  se  kerkraad).  Die  skriba,  dia- 
ken  Barnard,  het  aan  die  predikant  en  suster  Han- 
sie  van  Vuuren  aan  mev.  Van  der  Merwe  'n  wel- 
komsadres  gebied. 

Saterdag-voormiddag  was  basaar,  en  die  mid- 
dag  het  ds.  Venter  my  bevestiging  waargeneem. 
By  die  kerkraadsvergadering  daarna  het  hy  die 
voorsitterstoel  aan  my  oorhandig,  en  is  ds.  Venter 
bedank  vir  die  16  jaar  van  diens  wat  hy  aan  die 
gemeente  van  Venterskroon  gelewer  het. 

Hierna  het  die  gemeente  Venterskroon  'n  baie 
belangrike  aandeel  gehad  in  die  totstandkoming 
van  die  gemeente  Kroonstad.  Reeds  op  die  eerste 
kerkraadsvergadering  hierna,  naamlik  op  20  Julie 
1946,  het  ouderling  G.R.J.  van  Vuuren  van  die 
wyk  Schurwedraai,  wat  by  Heuningspruit  in 
Kroonstad-distrik  woonagtig  was,  gerapporteer 
het  dat  hy  van  broeder  B.C.  Greyling  van  Kroon- 
stad  verneem  het  dat  daar  in  Kroonstad  en  omge- 
wing  ongeveer  17  huisgesinne  woonagtig  was  wat 
lidmate  van  die  Hervormde  Kerk,  en  sonder  enige 
kerklike  bediening  was.  Die  kerkraad  van  Ven- 
terskroon  het  toe  besluit  om  aan  hulle  predikant, 
ds.  Van  der  Merwe,  verlof  toe  te  staan  om  die 
vyfde  Sondae  van  September  1946  en  Maart  1947 
die  lidmate  in  Kroonstad  as  'n  Wyk  van  Venters- 
kroon  te  bedien. 

So  het  dit  dan  gebeur  dat  ek  op  27  September 
1946  begin  het  met  die  huisbesoek  van  die  lid- 
mate  in  en  om  Kroonstad.  Dieselfde  aand  is  'n 
voorbereidingsdiens  in  die  kerkgeboutjie  van  die 
Gereformeerde  Kerk  gehou.  Sondagoggend  is 
nagmaal  bedien  en  met  die  nabetragtingsdiens  is 

die  eerste  kindjie,  dié  van  broeder  en  suster  Booy- 
sen,  gedoop.  By  die  wyksvergadering  wat  ná  die 
diens  gehou  is,  is  Lieb  van  Vuuren  as  ouderling 
vir  die  Kroonstad-wyk  verkies. 

Op  18  Januarie  1947,  tydens  die  nagmaalsna- 
week  in  Venterskroon  het  die  Kerkraad  besluit  om 
by  die  Ringsitting  wat  van  7—10  Februarie  1947  in 
Bloemfontein  sou  plaasvind,  aansoek  te  doen  om 
Kroonstad  tot  'n  selfstandige  gemeente  verklaar. 
Hierdie  besluit  is  tydens  die  nagmaalviering  te 
Kroonstad  oor  die  naweek  van  Februarie  deur  dié 
wyk  se  lidmate  goedgekeur. 

Met  die  ringsitting  te  Bloemfontein  van  7—10 
Februarie  is  die  verklaring  van  Kroonstad  tot  'n 
selfstandige  gemeente  deur  die  vergadering  op 
Maandagmiddag  10  Februarie  goedgekeur. 

Die  stigting  van  die  gemeente  Kroonstad  het  op 
Saterdag  3 Mei  1947  plaasgevind.  Die  oggend  is  'n 
basaar  in  die  Spoorwegsaal  gehou.  Na  die  ope- 
ning  van  die  basaar  is  ek  en  di.  Dreyer  en  Ras  na 
Odendaalsrust,  waar  ons  samesprekings  met  die 
burgemeester  van  Odendaalsrus  gevoer  het  in 
verband  met  die  verkryging  van  kerkgrond. 

Dieselfde  aand,  26  April  om  7 nm.,  het  die  lid- 
mate  van  Kroonstad  in  die  Presbiteriaanse  kerk- 
gebou  saamgekom,  waar  ds.  Johannes  Dreyer,  die 
ringsvoorsitter,  die  erediens  gelei  het,  terwyl  ds. 
A.  Ras,  die  ringskriba,  die  notule  gehou  het. 

Ds.  Dreyer  het  gepreek  uit  Johannes  21:22  - 
Jesus  se  woorde  aan  Petrus: 

"As  Ek  wil  hê  dat  hy  (verwysende  na  Johannes) 
bly  totdat  Ek  kom,  wat  gaan  dit  jou  aan?  Volg  jy 
my." 

Ds.  Dreyer  het  in  sy  prediking  verwys  na  mense 
wat  vra  oor  die  kerk  en  dié  se  toekoms  - liewer  as 
om  hulle  met  hulle  eie  sake  te  bemoei. 

Op  Venterskroon  is  met  die  tyd  al  meer  verbete- 
ringe  aangebring  om  dit  vir  die  gemeente  gerief- 
liker  te  maak.  Reeds  met  die  ontvangs  van  hulle 
predikant  en  gade  het  die  susters  besluit  om 
banke  aan  te  koop  in  die  plek  van  die  stoele  in  die 
kerkgebou.  Van  Klerksdorp  is  banke  gekoop.  Toe 
die  probleem  van  drinkwater  besef  is,  is  'n  boor- 
gat  laat  sink  en  'n  handpomp  opgesit.  Later  het 
die  susters  ook  'n  basaarsaaltjie  met  'n  kombuis 
laat  bou,  terwyl  die  os-kamp  toegespan  is  vir  die 
mense  wat  nog  met  Aprilmaand  se  nagmaal  met 
waens  en  osse  op  die  kerkplein  kom  uitkamp  het 
of  vir  die  perde  van  diegene  wat  met  perdekarre 
kerk  toe  gekom  het. 

As  predikant  van  Parys  en  Venterskroon  moes 
ek  met  my  verloftye  ook  die  gemeente  Van  Drim- 
melen  en  Outjo  in  Suidwes-Afrika  bedien.  Toe  ek 
met  so  'n  besoek  aan  Suidwes  weg  was,  is  een  van 


ons  gemeentesusters,  tant  Sannie  van  Vuuren, 
oorlede.  Met  haar  begrafnis  is  ons  in  kennis  gestel 
deur  haar  familie  dat  daar  Hervormde  lidmate  by 
St.  Helena  op  die  Vrystaatse  Goudvelde  is.  So  het 
ek  dan  oor  die  naweek  van  23/24  Augustus  1947 
die  lidmate  daar  besoek,  die  Heilige  Nagmaal 
bedien  en  die  kindertjies  Jean  Prieur  (gebore 
7.12.1945)  en  Pieter  Johannes  (gebore  19.6.1947), 
albei  Postma,  gedoop.  Ander  gesinne  wat  ek  daar 
besoek  het,  was  De  Bruïne,  Buitendag,  Van  den 
Berg  en  Geel  van  Odendaalsrus;  Prinsloo,  Car- 
stens,  Bellingham,  Vermeulen  en  Senekal  van  St. 
Helena;  Du  Plessis,  Kleinschmidt,  Van  der  Linde, 
Van  Wyk,  Herbst,  Blomerus,  De  Beer  en  Van  der 
Merwe  van  Freddies;  Botha,  Jordaan  en  Posthu- 
mus  van  Hennenman. 

Terwyl  die  kerkraad  van  Venterskroon  in  April 
1948  aan  huis  van  ouderling  Coen  van  Vuuren 
vergader  het,  het  ons  die  berig  ontvang  van  die 
afsterwe  van  tant  Sophie  van  Vuuren,  die  egge- 
note  van  ouderling  Van  Vuuren  van  Kroonstad.  Sy 
was  die  vrou  wat  gereeld  moes  regstaan  wanneer 
die  predikant  van  Parys-Venterskroon  die  ge- 
meente  in  Kroonstad  besoek  het,  en  wat  met  haar 
troue  opofferende  diens  in  die  gemeente  'n  prag- 
tige  voorbeeld  gestel  het  van  liefde  en  offervaar- 
digheid  in  diens  van  die  Koninkryk  van  God  hier 
op  aarde.  As  gevolg  van  die  erediens  wat  ek  op 
die  Sondagoggend  op  Parys  moes  hou,  moes  ds. 
De  Wet  van  die  Gereformeerde  Kerk  op  Kroonstad 
die  begrafnisdiens  waarneem.  Ek  was  darem  nog 
betyds  om  by  die  graf  'n  woord  te  spreek. 

Met  Aprilmaand  se  Nagmaal  in  1949  het  die 
gemeente  Venterskroon  'n  groot  "Saamtrek",  let- 
terlik  en  figuurlik,  op  Venterskroon  se  "kerkplein" 
of  "kerkplaas"  gehad.  Huisgesinne  het  waarskyn- 
lik  vir  'n  geskiedkundige  laaste  keer  met  osse- 
waens  kerk  toe  gekom  en  vir  die  hele  tyd,  van  15 
April  op  Goeie  Vrydag  tot  Maandag  18  April  daar 
uitgekamp.  Vrydagaand  het  proponent  (later  dr.) 
Bennie  van  der  Merwe  die  Goeie-Vrydag-diens 
gehou,  en  Saterdagaand  het  ek  'n  vertelling  gehad 
oor  my  en  my  vrou  en  ouderling  Alberts  van 
Outjo  se  besoek  aan  die  mense  in  Angola  waar 
ons  in  Capeio  (Bihe-land),  Nova  Lisboa  (Chom- 
bo),  Pequeno-Sentraal  (Chipindo),  Qué,  Mooi  Uit- 
sien  (Coconda)  Chibia  en  Suid-Angola  (Gombos) 
die  mense  moes  besoek,  eredienste  hou,  lidmate 
"aanneem",  huwelike  bevestig,  en  die  sakrament 
van  die  doop  en  nagmaal  bedien. 

Die  kerkrade  van  die  gemeentes  Parys  en  Ven- 
terskroon  het  dus  ook  hulle  deel  bygedra  en  opof- 
feringe  gemaak  om  hulle  predikant  toestemming 
te  verleen,  al  was  dit  gedurende  sy  verloftyd,  om 
die  gemeente  in  die  noorde  van  Suidwes-Afrika, 

eers  Van  Drimmelen  en  Outjo  en  later  Otjiwa- 
rongo  en  Grootfontein-Tsumeb,  en  in  1951  Van- 
derbijlpark,  Noord-Rhodesië  en  Leeudoringstad, 
buiten  Kroonstad  en  die  Goudvelde  te  bedien. 
Parys  se  kerkraad  het  selfs  'n  kombinasie  met 
Kroonstad  goedgekeur,  maar  Venterskroon  het 
gevoel  dat  hy  dan  minder  bediening  sou  ontvang 
wat  hy  nie  sou  kon  bekostig  nie.  Die  predikant 
van  Parys-Venterskroon  se  program  was  dan  ook 
so  vol  dat  hy  in  die  bediening  van  bykans  5 jaar 
op  drie  naweke  nie  gepreek  het  nie  - dit  was  met 
siekte  en  ringsittings. 

Na  die  aanname  van  'n  beroep  op  2 Desember 
1950  moes  Venterskroon  oor  die  naweek  van  20/21 
Januarie  1951  afskeid  neem  van  hulle  predikant  en 
predikantsvrou.  Ds.  A.  Ras  van  Vereeniging,  as 
konsulent,  moes  as  seremoniemeester  optree.  Ds. 
Dreyer  van  Potchefstroom  het  as  Ringsvoorsitter 
ook  die  woord  gevoer,  en  met  die  nabetrag- 
tingsdiens,  Sondagmiddag,  waartydens  ek  my 
afskeidsboodskap  gelewer  het,  was  ds.  Dreyer  en 


ouderling  Jannie  Grey  van  Potchefstroom  weer 
teenwoordig. 

Daarna  is  daar  gegroet,  wat  nie  lekker  was  nie. 
Daar  was  te  veel  mooi  en  pragtige  herinneringe  en 
liefde  wat  ontvang  en  gegee  is,  en  die  waardering 
teenoor  die  kerkraad  en  gemeentelede  vir  wat 
hulle  gedoen  en  opgeoffer  het. 

As  ons  die  lang  lys  van  ouderlinge  en  diakens, 
wat  vir  jare  en  jare  aanmekaar  gedien  het  en 
daarom  ook  na  hulle  gemiddelde  ouderdom,  wat 
seker  'n  rekord  in  die  kerk  is,  dan  sal  ons  besef 
hoe  standvastig  en  getrou  hulle  in  die  diens  van 
die  Here  was.  Ek  noem  hier  die  oues:  P.A.  Loures, 
G.H.  Grobler,  D.H.  van  Biljon,  J.J.  Kruger  en  L.M. 
Pretorius  as  ouderlinge,  en  W.H.  Barnard,  W.S. 
Coetzer  en  P.A.  Hattingh  (Koster)  as  diakens. 
Hulle  het  oud  geword  in  die  diens  van  die  Here, 
saam  met  hulle  eggenotes  wat  hulle  bygestaan  het. 

W.P.  VAN  DER  MERWE 


’n  Ringsvergadering  is  op  30  Junie  1988  vir  die  tweede  maal  te  Venterskroon  gehou. 


Die  kerkraad: 

Voor : C.A.  Lourens,  ds.  J.H.  Naudé, 

W.H.  Barnard,  M.  van  der  Merwe. 

Agter:  W.S.  Coetzer,  G.C.J.  van  Vuuren, 

T.  van  der  Merwe,  J.J.  Barnard. 

Sedert  die  foto  geneem  is,  is  Broeder 
T.  vari  der  Merwe  se  piek  ingeneem  deur 
E.  Lottering. 

IMMANUEL 


1888-1988 


Rustig  genestel,  deur  kranse  omsoom 
tussen  witstinkhout  - en  doringboom; 
in  dae  vervloë,  lank  reeds  verby 
het  mense  met  ossewaens 
hierheen  gery. 

Ná  bediening  van  Woord  en  Sakrament 
gaan  'n  ieder  weer  terug  na  sy  tent; 
of  kuier  met  medegelowiges  saam 
totdat  elkeen  weer  móre 
na  sy  eie  tuiste  gaan. 

Verkwik  kon  hy  weereens  sy  gees 
en  waar  hy  met  sy  dagtaak 
besig  sal  wees 

sal  hy  telkens  nog  die  preek  oordink 
en  op  maat  van  die  hoefslag 
saggies  neurie: 

"hygend'  hert  het  jagt  ontkomen  ..." 

'n  Spyker  in  'n  ruwe  bas  geslaan: 
"hier  het  oom  Piet  se  tent  gestaan"  - 
so  vertel  die  ouer  garde. 

En  voor  jou  geestesoog  verrys 
'n  tentdorp. 

Wit  seile  van  'n  watent  blinkend  in  die  son. 
En  teen  die  hange  van  die  rante 
wat  die  landskap  steeds  omvou 
wei  rustig  spanne  osse 
wyl  ander  in  die  skadu 
stil  herkou. 

Touleiers  hurkend  bymekaar 
en  onder  vrolike  geskal 
word  klei  - en  dolos  uitgestal. 

Sorgvry  stap  'n  paartjie  hand  aan  hand 
wyl  Vaders  rustig  sit  gesels 
en  Moeders  gou  die  ketel  oorhang 
om  flussies  weer  die  dors  te  les. 

O swygend'  Godsgebou 
hoe  moes  jy  nie  aanskou 
verskroeide  aarde,  moeë  krygers, 


vlugtende  vroue  en  kinders! 

Wou  jy  nie  ook  - 
soos  'n  hen  haar  kuikens  - 
hul  onder  jou  vlerke  vou? 

Maar  voor  hul  verder  vlug 
eers  saam  te  neem 
vanuitjou  binnehof 
dit  wat  vir  hul  heilig  is. 

Om  dan  weer  later  terug  te  keer: 
Soos  'n  feniks  verrys  uit  as 
en  weer  te  word 
wat  hul  eens  was. 

Selfs  sterker  hierdie  keer: 

Vas  vertrouend'  op  hul  Heer. 

Hier  sou  hul  nog 
deur  dekades  te  kom 
trou  hul  loflied  wy  aan  Hom. 

In  nood  - en  droogtetye 
kom  hul  om  uitkoms  smeek. 

En  skenk  U dan  die  milde  reën, 
dan  kom  hul  weer 
en  dank  U,  Heer. 

Maar  as  Versteed'liking 
ook  hier  met  sy  sekel  maai, 
verrys  weereens  geboue 
en  steeds  ruis  stemme:  jonk  en  sterk: 

Voortrekkers  en  Jeugliede  - 
Sieraad  van  ons  Volk  en  Kerk. 
Terug  uit  stadsrumoer  en  grys  beton 
geniet  hul  die  stilte  en  die  vryheid 
van  die  vlaktes 
onder  U hemelson, 
haar  kleintjies  neer 
en  vind  die  mens  rus  in  sy  Heer. 

En  weer  rys  menig'  lofsang  tot  U Eer 
want  U laat  nooit  vaar 
die  werke  van  U Hande,  Heer. 


16 


Geskryí  deur  Sr.  Anna  Barnard, 
eggenote  van  diaken  Jurie  Barnard 

